Soosan Firooz

Soosan Firooz (Kabul, 1989), Susan Feroz izenez ere ezaguna, Afganistango lehen emakume rapero bezala ezagutzen den eta arau sozialei eta, bereziki, Afganistango emakumeen paper tradizionalari aurre egiten dien artista gisa ezagutzen den aktore eta rapero afganistandarra da.

Afganistanen jaio zen Firooz. Bere familiak herrialdetik ihes egin zuen eta Irango errefuxiatu eremu batean bizi izan zen zazpi urtez Afganistango gerra zibilean, 1990eko hamarkadan. Iranen, iraniarren etsaitasunari aurre egin zion eta ezin izan zuen eskolara joan. Familiarekin errefuxiatuta, hiru urte eman zituen Pakistanen.

Talibanak erori ondoren, familiarekin itzuli zen Afganistanera. Kandaharrera 2003an joan ziren bizitzera, aitak anai-arrebekin batera alfonbrak josten lana aurkitu ondoren. Familia Kabulera joan zen bizitzera eta Firooz aktore bihurtu zen, telenobelatan tokiko telebistan paper txikiekin hasi zuen bere ibilbidea.

Firoozek bere aitaren, Abdul Ghafar Firoozen, baimena eskatu eta jaso zuen rapeatu ahal izateko. Afganistango Farid Rastagar musikariaren arreta erakarri zuen, eta berak sustatu eta konposatu zuen bere lehen singlea. Firoozek darieraz rapeatzen du, bere jaioterriko hizkuntzetako bat. Bere lehen singlea, Our Neighbors, 2012an kaleratu zuten. Abestiak errefuxiatu afganiarren egoera jorratzen du, modu aktibistan, eta Rastagarrek konposatu eta Suhrab Sirat poetak idatzi zuen. Bere Naqisul Aql abestiak, literalki buruko nahasmenduak esan nahi dituenak, emakumeek Afganistanen duten lekuari buruz dihardu.

Familiarekin bizi da Kabul iparraldean. Bere ibilbidean azidoarekin egindako erasoekin mehatxatu dute. Afganistan hegoaldean laguntza humanitarioan lan egiten duen bere amak ere heriotza mehatxuak jaso ditu. Aitak argiketari lana utzi eta bere manager eta bizkartzainaren rola hartu zuen, lanean lagun eginez. Osabak familiarekin harremanak eten zituen eta telebistako agerraldiak eta ilobaren karrera musikala gaitzetsi zituen.

2012ko urrian, 23 urte zituenean, hiru eguneko musika jaialdi batean kantatu zuen Kabulen. Urte batzuk geroago, 2022an, Europako Parlamentuak antolatutako Afganistango Emakumearen Jardunaldietan parte hartu zuen.

 Erreferentziak 

 Kanpo estekak 

Kategoria:Afganistango aktibistak
Kategoria:Afganistango errefuxiatuak
Kategoria:Afganistango raperoak